b'\n_START_ARTICLE_\nRogier van der Weyden\n_START_PARAGRAPH_\nRogiras van der Veidenas (ol. Rogier van der Weyden, tikr. Rogier de le Pasture, apie 1399\xe2\x88\x921400 m. \xe2\x80\x93 1464 m. bir\xc5\xbeelio 18 d.) \xe2\x80\x93 flamand\xc5\xb3 XV a. tapytojas. Kartu su Janu van Eiku \xc4\xafvardijamas vienu i\xc5\xa1 dviej\xc5\xb3 \xc4\xaftakingiausi\xc5\xb3 ankstyvojo Nyderland\xc5\xb3 meno dailinink\xc5\xb3. Daugiausia k\xc5\xabr\xc4\x97 religinius paveikslus ir portretus. Jo k\xc5\xabryba pasi\xc5\xbeym\xc4\x97jo ekspresyviu \xc5\xbemogi\xc5\xa1k\xc5\xb3j\xc5\xb3 emocij\xc5\xb3 vaizdavimu.\n_START_SECTION_\nBiografija\n_START_PARAGRAPH_\nRogier de le Pasture gim\xc4\x97 1399 ar 1400 m. Turn\xc4\x97 mieste Valonijoje. Jo t\xc4\x97vas buvo vardu Henry de le Pasture. Nieko ne\xc5\xbeinoma apie Rogiro jaunyst\xc4\x97s metus. 1427 m. jis dokumentuotas su kitu dailininku Jacques Daret \xc4\xafstoj\xc4\x99s \xc4\xaf Robero Kampeno dirbtuves Turn\xc4\x97 (savo ruo\xc5\xbetu Roberas Kampenas identifikuojamas su \xe2\x80\x9eFlemal\xc4\x97s meistru\xe2\x80\x9c, vienu realistinio vaizdavimo Nyderland\xc5\xb3 dail\xc4\x97je pradinink\xc5\xb3). Pas Rober\xc4\x85 Kampen\xc4\x85 Rogiras mok\xc4\x97si 5 metus ir 1432 m. paliko dirbtuves, kurios buvo u\xc5\xbedarytos po to, kai Kampenas buvo apkaltintas nei\xc5\xa1tikimybe \xc5\xbemonai. Gali b\xc5\xabti, kad Rogiro s\xc4\x85sajos su Kampenu prasid\xc4\x97jo dar apie 1423 m. Jo ir Jacques Daret santykiai su Kampenu gal\xc4\x97jo b\xc5\xabti ne vien kaip mokytojo-mokini\xc5\xb3, o kaip bendradarbi\xc5\xb3. Kai kurie \xe2\x80\x9eFlemal\xc4\x97s meistro\xe2\x80\x9c darbai buvo priskiriami Rogirui van der Veidenui. Anks\xc4\x8diausias i\xc5\xa1lik\xc4\x99s darbas, priskiriamas Rogirui, datuojamas 1423-27 m. periodu. 1426 m. mir\xc4\x97 Rogiro t\xc4\x97vas ir tais pat metais jis ved\xc4\x97 Liesbeth Goffaert, kuri buvo kilusi i\xc5\xa1 Briuselio. Su ja Rogiras susilauk\xc4\x97 bent 5 vaik\xc5\xb3. 1427 m. Turn\xc4\x97 lank\xc4\x97si Janas van Eikas. Gali b\xc5\xabti, kad dailininkai susitiko._NEWLINE_Sp\xc4\x97jama, kad 1432-35 m. Rogiras gyveno daugiausia Turn\xc4\x97. 1435 m. jis dokumentuotas i\xc5\xa1vyk\xc4\x99s \xc4\xaf Briusel\xc4\xaf, kuris tuo metu buvo tap\xc4\x99s Burgundijos hercogyst\xc4\x97s sostine ir nutap\xc4\x97 vien\xc4\x85 \xc5\xbeinomiausi\xc5\xb3 savo darb\xc5\xb3 \xe2\x88\x92 \xe2\x80\x9eNu\xc4\x97mim\xc4\x85 nuo kry\xc5\xbeiaus\xe2\x80\x9c Leveno \xc5\xa1auli\xc5\xb3 gildijos u\xc5\xbesakymu (dabar Prado muziejuje). 1436 m. jis buvo paskirtas oficialiu Briuselio miesto dailininku. Briuselyje Rogiro pavard\xc4\x97 buvo pakeista pagal flamadi\xc5\xa1k\xc4\x85 tradicij\xc4\x85 \xc4\xaf Veideno (pranc\xc5\xabzi\xc5\xa1kai Pasture ir flamandi\xc5\xa1kai Weyden rei\xc5\xa1kia piev\xc4\x85). Jam darbus u\xc5\xbesakin\xc4\x97jo Pilypas Gerasis. \xc5\xbdinoma, kad Rogiras atliko 2 hercogo portretus (i\xc5\xa1lik\xc4\x99 kopijomis). 1439 m. Rogiras prad\xc4\x97jo grup\xc4\x99 darb\xc5\xb3 miesto rotu\xc5\xa1\xc4\x97je \xe2\x88\x92 Teisingumo alegorijas Trajano ir Herkenbaldo istorij\xc5\xb3 tema. \xc5\xa0ie k\xc5\xabriniai ilg\xc4\x85 laik\xc4\x85 buvo laikomi \xc5\xbeymiausiais Rogiro van der Veideno. Patys darbai buvo sunaikinti 1695 m. Briuselio bombardavim\xc5\xb3 metu. I\xc5\xa1liko gobelenas, sukurtas pagal paveikslus. 1439 m. Rogiras minimas polichromuotoju (statul\xc5\xb3 da\xc5\xbeytoj\xc5\xb3). 1443-44 m. jis \xc4\xafsigijo nam\xc4\x85 Briuselyje. 1445-48 m. atliko \xe2\x80\x9ePaskutiniojo teismo\xe2\x80\x9c poliptik\xc4\x85 Pilypo Gerojo \xc4\xaftakingo kanclerio Nicolas Rolin u\xc5\xbesakymu Bono miesto ligoninei. Savo didumu poliptikas konkuravo su broli\xc5\xb3 Van Eik\xc5\xb3 Gento altoriumi. 1448 m. jis iliustravo Heno kronikas Pilypo Gerojo u\xc5\xbesakymu._NEWLINE_1450 metus popie\xc5\xbeiui Mikalojui V-ajam paskelbus \xc5\xa0ventaisiais metais Rogiras van der Veidenas atliko piligrimin\xc4\x99 kelion\xc4\x99 \xc4\xaf Italij\xc4\x85, pabuvojo Romoje. To meto ankstyvojo renesanso stilius, matyt, jo nesu\xc5\xbeav\xc4\x97jo. Anot legendos, geriausiu Italijos tapytoju Rogiras \xc4\xafvardijo Gentile da Fabriano, propagavus\xc4\xaf v\xc4\x97lyv\xc4\x85j\xc4\xaf gotikos stili\xc5\xb3. Gr\xc4\xaf\xc5\xbeusio i\xc5\xa1 Italijos Rogiro darbai nerodo beveik joki\xc5\xb3 renesanso dail\xc4\x97s \xc4\xaftakos p\xc4\x97dsak\xc5\xb3. \xc4\xae Italij\xc4\x85 Rogiras atvyko b\xc5\xabdamas \xc5\xbeymiu dailininku, jam darb\xc5\xb3 u\xc5\xbesak\xc4\x97 Est\xc4\x97s ir Medi\xc4\x8diai. Gr\xc4\xaf\xc5\xbe\xc4\x99s \xc4\xaf Briusel\xc4\xaf iki 1453 m. Rogiras suk\xc5\xabr\xc4\x97 \xe2\x80\x9eSeptyni\xc5\xb3 sakrament\xc5\xb3 triptik\xc4\x85\xe2\x80\x9c. Iki 1459 m. atliko religin\xc4\xaf triptik\xc4\x85 \xc5\xa0v. Oberto ba\xc5\xbeny\xc4\x8diai Kambr\xc4\x97 (nei\xc5\xa1lik\xc4\x99s). Gyvenimo pabaigoje Rogiras buvo prad\xc4\x97j\xc4\x99s gars\xc4\x97ti kaip portretistas. 1462 m. jis nutap\xc4\x97 Karolio Dr\xc4\x85siojo portret\xc4\x85._NEWLINE_Rogiras van der Veidenas mir\xc4\x97 1464 m. bir\xc5\xbeelio 18 d. Palaidotas \xc5\xa0v. Kotrynos koply\xc4\x8dioje \xc5\xa0v. Gudulos ba\xc5\xbeny\xc4\x8dioje Briuselyje. Nei vienas jo darbas n\xc4\x97ra pasira\xc5\xa1ytas ir datuotas. V\xc4\x97lesnieji religiniai darbai varijuoja kokybe. Manoma, kad prie j\xc5\xb3 daug prisid\xc4\x97jo Rogiro van der Veideno dirbtuvi\xc5\xb3 pagalbininkai. Gyvenimo pabaigoje Rogiras van der Veidenas buvo vienu \xc5\xbeinomiausi\xc5\xb3 ir \xc4\xaftakingiausi\xc5\xb3 \xc5\xa0iaur\xc4\x97s renesanso dailinink\xc5\xb3. Jo religiniams darbams b\xc5\xabdingas emocionali\xc5\xb3 ir dvasing\xc5\xb3 \xc5\xbemogi\xc5\xa1k\xc5\xb3j\xc5\xb3 charakteri\xc5\xb3 vaizdavimas. Po \xc5\xbeymiausi\xc5\xb3 darb\xc5\xb3 1695 m. Briuselio rotu\xc5\xa1\xc4\x97je sunaikinimo Van der Veidenas buvo beveik u\xc5\xbemir\xc5\xa1tas. Tik XX a. meno tyrin\xc4\x97tojai atstat\xc4\x97 jo viet\xc4\x85 istorijoje, kaip vieno \xc4\xaftakingiausi\xc5\xb3 XV a. \xc5\xa0iaur\xc4\x97s Europos dailinink\xc5\xb3. Jo darbai buvo pla\xc4\x8diai imituojami, \xc4\xaftak\xc4\x85 patyr\xc4\x97 beveik visi v\xc4\x97lesni XV a. Nyderland\xc5\xb3 dailininkai.'